Hesíodo e a Musa, por Gustave Moreau (Museo de Orsay, París).
**Hesíodo** (en grego antigo Ἡσίοδος *Hêsíodos*, en latín *Hesiodus*) foi un poeta da Antiga Grecia. A súa datación en torno ao ano 700 a. C. é discutida. Adoita considerarse o máis antigo dos poetas helenos despois de Homero e, durante boa parte do século XIX, a crítica chegou a dubidar da súa auténtica existencia, aínda que esta parece fóra de toda dúbida na actualidade.

Biografía
---------

Naceu en Ascra, preto de Tebas, sobre a segunda metade do século -VIII ou a primeira do século -VII Foi labrego e fillo dun comerciante. A tradición sitúao como contemporáneo de Homero e mesmo rival seu en certames poéticos.

A familia de Hesíodo estableceu a súa residencia en Beocia, procedente de Cime de Eolia, lugar de orixe do seu pai. Pouco se sabe da súa vida; parece que foi fundamental nela a inimizade co seu irmán Perses por mor da herdanza paterna, e abordou este tema na súa obra *Traballos e días*. Morto o seu pai, Hesíodo estableceuse en Naupacto, onde pasou a súa mocidade ao coidado dun rabaño de ovellas e levando a vida plácida e sinxela dos campesiños gregos.

Os actuais especialistas sitúano como contemporáneo de Homero, mais a súa poesía, moi afastada do estilo épico e grandioso da daquel, está destinada a instruír máis que a exaltar. Sábese tamén que en Calcis (Eubea) participou nun concurso de aedos e obtivo a vitoria. Parece que morreu en Ascra e as súas cinzas conserváronse en Orcómeno, onde lle renderon honores como a un fundador da cidade.

Moitas das obras que durante a Antigüidade se lle atribuían, como os poemas sobre arte adiviñatoria *A ornitomancia*, *Os versos mánticos* e *As explicacións dos prodixios*, non son realmente súas. O que parece probado con certeza é que foi o autor dos *Traballos e días*, da *Teogonía*, que explica a orixe do universo e a xenealoxía dos deuses, e dos cincuenta e catro primeiros versos do *O escudo de Heracles*. Xunto coas de Homero, as obras de Hesíodo converteríanse en parte do corpus fundacional da cultura grega, grazas ao seu labor de sistematización do conxunto de mitos herdados e ao inicio da súa interpretación nun sentido moral e práctico. A cultura grega caracterizaríase en todo momento pola complexa relación que mantería co conxunto de concepcións mitolóxicas e relixiosas das súas propias tradicións, tanto para rexeitalas como para reverencialas, aínda que sempre extraería de alí súas máis fecundas intuicións.

Obra
----

Hesiodi Ascraei quaecumque exstant, 1701
As súas obras, como as de Homero, foron obxecto xa desde o século VI a. C. de estudo e veneración.

É o grande e primeiro compilador da relixión antiga grega. Puxo por escrito e ordenou todo o corpo mitolóxico transmitido ata entón de forma oral. Na súa obra baseáronse os mitógrafos posteriores clásicos, grazas ao cal chegou en gran parte ata os nosos días. A súa obra principal é a *Teogonía*, na que relata a xenealoxía dos deuses da mitoloxía grega. Exerceu grande influencia na cultura europea, á que transmitiu elementos como o do mito das idades, entre outros.

Transmitíronse de forma completa:

* *Teogonía*
* *O escudo de Heracles* (ou, simplemente, *Escudo*)
* *Traballos e días*

Consérvanse de forma fragmentaria ou hai referencias de:

* *Catálogo de mulleres* (ou *Eeas*, en teoría continuación da *Teogonía*)
* *Consellos de Quirón* ou *Grandes Eeas*
* *Casamento de Ceix*
* *Melampodia*
* *Descenso de Pirítoo*
* *Dáctilos ideos*
* *Grandes Traballos*
* *Eximio*
* *Os Oleiros*
* *Ornitomancia*
* *Astronomía*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Hesíodo Modificar a ligazón no Wikidata*** |

### Bibliografía

* Hesíodo: *Teogonía. Trabajos y días. Escudo. Certamen*. Editorial Losada. Buenos Aires. 2007. ISBN 978-950-03-9420-8 (en español).
* Hesíodo: *Obras y fragmentos: Teogonía. Trabajos y días. Escudo. Fragmentos. Certamen.* Editorial Gredos. Madrid. 1997. ISBN 978-84-249-3517-7 (en español).

### Outros artigos

* *Teogonía*.
* *Traballos e días*.

|  |  |
| --- | --- |
| Control de autoridades | 
* Wd: Q44233
* WorldCat
* VIAF: 122220717
* BAV: ADV10205745
* BIBSYS: 90066766
* BLBNB: 000237297
* BMT: 31397
* BNA: 000046856
* BNCHL: 000161546
* BNE: XX1719548
* BNF: 119074448
* BRE: 2356339
* BVMC: 355
* BVPB: 79303
* CANTIC: a10100350
* CERL: cnp01259955
* CiNii: DA00344735
* DeutscheBio: 118550292
* Discogs: 4890433
* EBID: ID
* EGAXA: vtls000978409
* FAST: 18805
* GEC: 0032572
* GND: 118550292
* Gutenberg: 191
* ICCU: CFIV035630
* IMSLP: ID
* ISNI: 0000000120793528
* LCCN: n50062731
* LibriVox: 11552
* MusicBrainz: ID
* NDL: 00443197
* NKC: jn19990210278
* NLA: 36533598
* NLG: 18905
* NNDB: 000087576
* NTA: 069436703
* OBP: ID
* OL: OL46125A
* openMLOL: 2565
* PTBNP: 39012
* SELIBR: 190641
* SNAC: w6003469
* SUDOC: 026921286
* Treccani: esiodo

 |